Arkkitehti Berndt Blomin vuonna 1902 suunnittelema rakennus osoitteessa Åkerlundinkatu 4.
**Åkerlundinkatu** on Tampereen keskustassa Tullin alueella sijaitseva itä-länsisuuntainen katu, jonka pituus on noin 250 metriä. Sen itäpää sijaitsee Tampere-talon edustalla Yliopistonkadun risteyksessä, länsipää puolestaan vanhojen veturitallien vieressä Ratapihankadun risteyksessä. Muita poikkikatuja ovat Pinninkatu, Hammareninkatu ja Sumeliuksenkatu.

Katu on merkitty kaupungin asemakaavaan vuonna 1897, jolloin se sai aluksi nimen *Pakkahuoneenkatu*. Nimi perustui kadun länsipäässä sijainneeseen tullivarastoon eli pakkahuoneeseen. Kun uusi pakkahuone päätettiin rakentaa noin 300 metriä pohjoisemmaksi, alueen asemakaavaa ja kadunnimistöä muutettiin. Vuonna 1900 *Pakkahuoneenkadun* korvasi *Åkerlundinkatu*. Uusi nimi viittasi tamperelaiseen merkkihenkilöön, kauppias C. W. Åkerlundiin.

Vuonna 1948 valmistunut, arkkitehti Jaakko Tähtisen suunnittelema Lääketehdas Starin vanha kiinteistö Pinninkadun ja Åkerlundinkadun kulmassa.

Tampereen Tähtikatu
-------------------

Åkerlundinkadulla sijaitsee Walk of Fame -tyyppinen **Tähtikatu** (engl. *Walk of Fame Finland*), joka on kunnianosoitus suomalaiselle musiikille ja sen tekijöille. Kadun pintaan on upotettu tähtilaattoja, joissa on musiikkialalla ansioituneiden ihmisten ja yhtyeiden nimiä. Ensimmäiset tähdet sijoitettiin kadun itäosaan lokakuussa 2019. Silloin oman nimikkotähtensä saivat Cheek, Epe Helenius, Katri Helena, Juice Leskinen, Popeda, Kaija Saariaho ja Jean Sibelius. Lisäksi tähtiin pääsivät Tampere Music Award -tunnustuksen vuosina 2010–2018 saaneet henkilöt.

Syksyllä 2020 Tähtikatua täydennettiin Ismo Alangon, Eppu Normaalin, Paula Koivuniemen, Tapio Korjuksen, Karita Mattilan ja Nightwishin tähdillä. Seuraavana vuonna tähtiin ikuistettiin Mikko Alatalo, Kaija Koo ja Esa-Pekka Salonen sekä yhtyeet Yö ja Värttinä. Syyskuussa 2022 olivat vuorossa Hanoi Rocks, Jaakko Kuusisto, Erja Lyytinen, Marion Rung ja Heikki Salo. Vuoden 2023 uutuusnimiä olivat puolestaan HIM, Kikka, Anna-Mari Kähärä, Vesa-Matti Loiri, Santtu-Matias Rouvali, Antti Tuisku ja Maija Vilkkumaa.

Uusia tähtilaattoja on tarkoitus lisätä katuun vuosittain. Tähtikadun toteutuksesta vastaavat Tampereen kaupunki, Tampere-talo ja Musiikki & Media -tapahtuma.

Lähteet
-------

1. ↑  *Tampereen kantakaupungin rakennuskulttuuri 1998*, s. 189. Tampere: Tampereen kaupungin kaavoitusyksikkö, 1998. ISBN 951-609-076-1.
2. ↑  Åkerlundinkadun remontti alkaa *Yle Uutiset*.  16.6.2010. Viitattu 9.9.2019.
3. ↑  Keskustan pyörätiet ja -parkit (PDF) Tampere:  Tampereen kaupunki, 2018. Viitattu 9.9.2019.
4. ↑  Tampereen ajantasa-asemakaava *avoindata.fi*.  28.8.2019. Tampere:  Tampereen kaupunki.  Arkistoitu 9.10.2018. Viitattu 9.9.2019.
5. ↑  Tampereen rautatieasema ja veturitallit *Valtakunnallisesti merkittävät rakennetut kulttuuriympäristöt RKY*. Helsinki:  Museovirasto, 2009. Viitattu 9.9.2019.
6. ↑  Louhivaara, Maija: *Tampereen kadunnimet*, s. 27, 91. Tampere: Tampereen museot, 1999. ISBN 951-609-105-9.
7. ↑  Jaakola, Juha: Missä asut? Tullin, Kalevanharjun ja Järvensivun kadunnimet.  *Tammerkoski*, 2019, nro 8, s. 12–13.
8. ↑  Hirvikallio, Seija: Lääketehdas Oy STAR Ab:n vanha kiinteistö: rakennushistoriallinen selvitys (PDF)  s. 2. Tampere:  Arkkitehtitoimisto Seija Hirvikallio, 2008. Viitattu 18.2.2020.
9. ↑  Vuorinen, Terho: Tampere saa oman Hollywood-katunsa: Åkerlundinkadusta suomalaisen musiikin Walk of Fame *Ilta-Sanomat*.  8.5.2019. Viitattu 4.10.2019.
10. 1 2  Mäkinen, Petteri: Cheek, Sibelius, Popeda... – Näin Tampereen uuden Tähtikadun tähdistä päätettiin *Tamperelainen*.  4.10.2019. Viitattu 4.10.2019.
11. ↑  Mäkinen, Petteri: Tampereella laitettiin taas tähtiä katuun – Yleisöltä 3500 ehdotusta, kuusi valittiin *Tamperelainen*.  8.10.2020. Viitattu 8.10.2020.
12. ↑  Ruissalo, Pekka: Tampereen Tähtikatuun viisi uutta tähteä: Mikko Alatalo, Yö, Värttinä, Kaija Koo ja Esa-Pekka Salonen *Tamperelainen*.  1.10.2021. Viitattu 1.10.2021.
13. ↑  Laurila, Elina: Tampereen tähtikadulle viisi uutta tähteä – oman tähden saavat muun muassa Heikki Salo ja Hanoi Rocks *Aamulehti*.  23.9.2022. Viitattu 23.9.2022.
14. ↑  Nurmi, Teemu: Lukuisia legendoja listalla – Tampereen Tähtikadulle ikuistetaan uusia nimiä *Tamperelainen*.  29.9.2023. Viitattu 29.9.2023.
15. ↑  Tähtikatu – Walk of Fame Finland Tampere:  Tampereen kaupunki, 2019. Viitattu 4.10.2019.